SKRIFTLIG FORESPØRGSEL E-1787/00

af Salvador Garriga Polledo (PPE-DE) til Kommissionen

(8. juni 2000)

Om: Canadiske inspektørers entring af et fællesskabsfiskerfartøj

Canadiske inspektørers opførsel om bord på det portugisiske køleskib Santa Mafalda, hvis besætning er spansk, har på ny givet anledning til frygt for, at de canadiske myndigheder er i færd med at indlede en ny helleflynderkrig.

Den 24. april i år fiskede Santa Mafalda i internationale NAFO-farvande, da canadiske inspektører pludselig entrede det, hvilket ifl. den spanske sammenslutning af betitlede fiskere (Aetinape) er et bevis på, at Canada endnu engang har overtrådt international havret.

Kan Kommissionen oplyse, hvorledes EU's myndigheder har reageret på de pågældende canadiske inspektørers nye provokation, der bringer helleflynderkrigen i erindring, og i hvor vid udstrækning EU's fiskere kan sætte deres lid til, at sådanne aktioner, der er en overtrædelse af international havret, ikke vil blive tilladt for fremtiden?

Svar afgivet på Kommissionens vegne af Franz Fischler

(12. juli 2000)

I overensstemmelse med Den Nordvestatlantiske Fiskeriorganisations (NAFO) ordning for fælles international inspektion og overvågning kan hver kontraherende part udpege inspektører til ordningen og tilmelde inspektionsskibe til NAFO. Såfremt NAFO-inspektører er tilmeldt ordningen og opholder sig ombord på et inspektionsskib, der er tilmeldt NAFO, kan de udføre inspektioner på ethvert fiskerfartøj, der fører en kontraherende parts flag.

NAFO-inspektører skal udføre deres opgaver efter de regler, der er fastlagt i NAFO-ordningen. De forbliver under de kontraherende parters myndigheders operationelle kontrol og er ansvarlige over for dem.

Den 23. april 2000 udførte to canadiske NAFO-inspektører sammen med en praktikant en rutineinspektion ombord på EF-fiskerfartøjet Santa Mafalda, der på det tidspunkt drev fiskeri i NAFO-området. Både de canadiske inspektører og det inspektionsskib, de var indskibet på, er tilmeldt under ovennævnte ordning. Inspektionen blev udført under ordningens auspicier.

De canadiske NAFO-inspektører hævdede, at fartøjet begik en alvorlig overtrædelse af NAFO-reglerne. I overensstemmelse med NAFO-procedurerne har Kommissionen modtaget nærmere oplysninger om de af de canadiske NAFO-inspektører påståede overtrædelser. Kommissionens inspektører kontrollerede den 24. april 2000 de canadiske inspektørers resultater og sendte deres rapport til de portugisiske myndigheder, som beordrede fartøjet i havn. Fartøjet ankom til Aveiro den 10. maj 2000. De portugisiske myndigheder er i færd med at undersøge sagen.

Hvad angår den måde, hvorpå inspektionen blev gennemført, har Kommissionen gjort de canadiske myndigheder opmærksom på, at de canadiske NAFO-inspektører beslaglagde den relevante dokumentation, og at de forblev ombord på Santa Mafalda. Kommissionen er af den opfattelse, at de canadiske NAFO-inspektører handlede i modstrid med NAFO-ordningen ved at fjerne dokumenter fra fartøjet uden skibsførerens tilladelse og ved at forblive ombord på fartøjet efter Kommissionens inspektørers ankomst ombord på Santa Mafalda.

Kommissionen er overbevist om, at de canadiske myndigheder vil tage passende forholdsregler til at sikre, at canadiske NAFO-inspektører fremover vil foretage inspektioner ombord på EF-fiskerfartøjer, der driver fiskeri i NAFO-området, i fuld overensstemmelse med ordningen.